  Наталья Тетерина 2018-тӥ арын Пхёнчханын ортчись XII Паралимпи шудонъёсы Россиысь 35 пала спортсменъёс пыриськыны быгатозы. Соос нейтральной атлетъёс сямен ӵошатскозы. Калыккуспо паралимпи комитетлэн исполкомезлэсь таӵе пумкылъянзэ 29-тӥ толшоре Боннын комитетлэн пресс-конференцияз шараязы. «Та дыре Россиысь паралимпиецъёсты ялан эскеро, соос дуннеысь одӥгъёсыз тужгес но эскерем спортсменъёс луо», — вераз Калыккуспо паралимпи комитетлэн тӧроез Эндрю Парсонс. Паралимпиадае бырйиськон понна спортысь вань амалъёсъя вожвылъяськонъёс тулыспалэ но мынозы на, Россиысь 30–35 спортсменъёс быгатонлыксыя но шудонъёсы пыриськон куронъёслы тупалозы шуыса чаклало.  XII Тол паралимпи шудонъёс Кореяысь Пхёнчхан карын 9-12 южтолэзе ортчозы. Россиысь паралимпи комитетлэн нимлыко сайтысьтыз ивортонъя, Россиысь куасэн бызьылӥсь воргоронъёс Паралимпиадае уг сюро. Озьыен Удмуртысь паралимпи чемпион Владислав Лекомцев но шудонъёсы пыриськыны уз быгаты. Куасэн бызьылӥсьёслы но биатлонистъёслы висъям 100 инты пӧлысь 93-ез мукет кунъёсысь спортсменъёслы сётэмын ни, нош сизьымзэ атлетъёс ӧтёнъя басьтозы. Куасэн бызьылонын квотаос нейтральной спортсменъёслы уг висъяло, верамын ПКР-лэн пресс-службаезлэн ивортоназ. Паралимпиадаын куасэн бызьылонъя но биатлонъя ӵошатсконъёсы 10 нылъёс гинэ пыриськыны быгатозы.  Мыным номыр рос-прос ӧз валэктэ… Зэмзэ верано ке, уг валаськы, кызьы озьы луиз. Валантэм со ваньмыз. Пичи оскон вань на (шудонъёсы мынонлы – ред.) Владислав Лекомцев, паралимпи чемпионВатсалом, туннэ, 1-тӥ тулыспалэ, Москваын Россиысь паралимпи комитетлэн исполкомез, кунлэн Паралимпи сборнойысьтыз валтӥсь спортсменъёс но тренеръёс люкаськозы. Пумиськонын Калыккуспо паралимпи комитетлэн куронъёсызъя Россилэн шудонъёсы пыриськонэз сярысь кенешозы. Али Владислав Лекомцев Финляндиын, отын 2-10 тулыспалэ куасэн бызьылонъя но биатлонъя Дуннелэн кубокезлэн 3-тӥ люкетэз ортчоз.  Тодэ вайытом, Дуннелэн кубокез понна вожвылъяськонлэн Германиын йылпумъяськем люкетаз Удмуртиысь паралимпиец Владислав Лекомцев куасэн бызьылонъя «зарни» но «бронза» утӥз, озьы ик биатлонъя нимаз бызьылонын вормись луиз. Тегъёс: Спорт куасэнбызьылон Паралимпиада куас  